地名: 驪州 (京畿道, 牧)
年: 1613.0

○罪人李耕俊、金慶孫、朴致仁、金祕, 竝壓膝, 不服。 權縉請以金慶孫家傳寫檄書之由, 問於應犀。 王曰: "許弘仁奴德男逆謀, 皆參聽耶? 邊繼許、權純性、(辛允先)
                  [辛胤先]
                
              等與賊魁, 幾許人相切耶? 且純性擇家基與賊魁云, 然耶? 一一詳問以啓。" 應犀供云: "辛胤先、權純性
              , 本與羊甲相交, 卜其家基云矣。 純性近與友英稍疏, 逆謀必不與言, 胤先亦必不聞。 繼許年老無用之人, 辛應望、應期、鄭大鵬、大翰、金暘等與之往來而已, 密議事, 必不聞知矣。" 蓋邊繼許等五人, 初不出於應犀之招, 驪州牧使沈彦明, 聞其與羊甲等同遊, 捕囚以聞。 

○金祕、柳孝先壓膝, 不服。 王問左右曰: "沈友英子燮, 年稱十四, 雖年未滿, 可以刑訊乎?" 左右皆曰: "沈燮宜見其容貌議處。" 朴應犀言: "沈燮雖年少, 其父叛國之謀, 日日常談, 宜有所聞。 且燮言: ‘其父, 常言｢我居此國, 做事不易, 汝若長成, 當請奴酋來。｣’ 矣。" 於是左右請刑推燮。 王曰: "沈燮年少, 可用輕杖。" 沈燮受刑一杖, 呼云, 請承服曰: "羊甲爲魁, 欲以驪、利之軍攻國。 且臣父, 果言欲請奴酋來, 其意似欲攻國也。" 王曰: "問其擧事時月。 且羊甲豈有渠自爲王之理? 其上更無推戴者歟?" 沈燮供稱: "擧事時月則尙遠, 魁首則羊甲矣。" 王曰: "何人爲王乎? 以俗言問之。" 燮供稱: "逆謀甚密, 豈肯向兒說道耶? 羊甲自爲王云。" 王曰: "爲王者不爲直招, 加刑以問。" 燮又供: "鄭浹當爲王云。" 王曰: "爲王者必有其人, 而以鄭浹詐稱, 更加刑以問。 且驪州、利川必有聚軍, 其與知逆謀之人, 一一問啓。" 沈燮多引人。 李德馨曰: "沈燮欲免刑, 多數引人, 不可取實。 但旣已承服, 宜速正刑。" 

○世子率百官, 進箋陳賀。 大赦頒敎, 其敎書曰:十惡之罪, 謀叛居先, 五刑之加, 大辟爲重。 旣正伏辜之律, 宜布作解之澤。 金悌男性雖昏劣, 心實奸邪, 叨據國舅之尊, 憑藉宮闈之勢, 撤毁營舍, 縱咨無忌, 留宿闕內, 蹤迹叵測。 富貴已極, 自歎府院無權, 奇貨可居, 乃以大君生意, 謂天命可以移, 謂人心有所屬。 同惡永慶, 旣成戊申之禍; 幸釁直哉, 擬遂今日之逆。 大寺洞宅中, 陰結鄭浹, 銅雀津亭上, 密謀羊甲, 迎接不逞之武人, 招納無賴之孽子, 多散金帛, 欲得三百壯士, 廣收勇銳, 仍聚八道奴僕。 徼福以先朝之僞旨, 嗜利以慈殿之己物, 畜禍蕭墻, 養奸肘腋。 與應希同心, 女盲挾術, 策勳會盟之日, 思發潛機, 交河移幸之時, 謀爲不軌, 一則曰當議於奉遺敎之人, 一則曰其誰謂逆賊之事。 掛榜送符, 脅迫是計, 進宮垂簾, 推戴是謀。 盡殺戚里之臣, 布置黨類, 放釋竄謫之輩, 除拜顯官。 朴東亮兄弟, 共証裕陵咀呪之曲折; 金尙寯父子, 亦言路人所知之情狀。 諸賊之招, 若合符契, 擧國之憤, 咸思食寢。 是爲謀首, 難保亂領。 宜置釁鼓, 快施誅逆之刑, 乃念忌哭, 薄示賜死之典。 徐羊甲本以孽産, 陰懷異志, 作窟驪江, 學習兵書, 效義桃源, 妄稱豪士。 往來允男之家, 綢繆奸計; 出入悌男之門, 倚剌凶書。 多求心腹之武夫, 思得親切之將官。 內外相應, 潛招水原之卒, 聲勢可助, 兼發都監之軍, 托行夜操, 欲圖大事。 奏聞天朝, 是謂義擧, 詭匿之狀, 諸賊爲最。 鄭浹潛圖官爵, 自恃膂力, 因懷射日之禍, 心敢肆滔天之大惡。 謂君父有孤立之危, 謂朝廷無骨鯁之忠。 謂謀議之主, 皆悌男者流; 謂都監將官, 皆悌男腹心。 交通本房, 見稱非偶然之武夫; 賄賂執政, 至欲求訓鍊之大將。 伏兵兩橋, 是可忍乎? 掩襲東郊, 其亦慘矣。 何代無逆, 未有此賊。 沈友英品流微賤, 賦性奸回。 隱伏無人之境, 包藏不道之心。 自謂有才, 願逢亂世而立身, 常恨不售, 寧請老酋而攻國? 弘仁以善射作黨, 鄭浹以勇力參謀, 閃舌欲肆其毒, 擢髮難數其罪。 朴宗仁挽弓爲業, 攫金作盜, 爲衆賊所會之主, 得武士可用之稱。 每云壯士數百, 亦可成事, 將營洪川一角, 以待機會。 託言慈旨, 欲出內藏之軍器; 諉奉敎書, 自領各部之坊民, 多發犯上之言, 難逃吠主之罪。 許弘仁樂聞應犀之說, 遽生富貴之心。 殺越銀商, 以爲糧餉之資; 奪掠倡家, 每辦謀議之會。 因緣悌男, 願爲爪牙, 擁出大君, 將成羽翼。 實主犯闕之計, 宜施肆市之刑, 旣逃見捕, 厥罪尤重。 柳仁發潛蓄豺心, 敢逞梟音。 遇諸賊於京中, 始出逆謀, 販穀食於嶺東, 措備盜糧。 多聚年少武士, 又募南北精兵。 直犯京闕, 逞其兇計, 乃排御榻, 擁立幼稚。 孽旣自作, 罪何可逭? 金應璧專主咀呪之謀, 多行妖怪之事。 火鷄飼珠, 驅入御所; 金猫縫眼, 藏置內堗。 或畫紙而行兇陵寢, 或磔狗而作災後苑。 紅段寫符, 與高成指揮; 金山誦經, 共希騫經營。 謂女人遮障, 皆渠身擔當。 邪穢之物, 狼藉宮闈, 亂賊之計, 無不與知。 兇喘徑斃, 常刑當擧。 沈燮以友英子, 同參逆謀。 聚軍驪州, 將圖擧事, 徙居洪川, 實欲藏蹤。 與聞犯國之言, 詎免滅門之禍? (倫鶴)
                  〔論鶴〕
                
              奴隷下賤, 追隨逆徒, 兩道聚兵。 方備糧餉, 六月爲期。 未逞兇鋒, 旣有廡下之聽, 何逃街頭之戮? 應希縱臾內庭, 潛通外謀。 兇檄極惡之名, 皆做飛語; 陵寢不測之變, 實出妖術。 自知其罪, 託言不敢犯之地, 事涉未妥, 乃停當窮鞫之刑。 高成咀呪騁怪, 衣食得路。 八字極好之說, 發自爾口, 三月有應之占, 欲害其誰? 狗鼠假蜓之災, 皆卜子日; 田螺眞石之術, 變稱禳法。 旣伏厥辜, 載加天誅。 貞伊獲侍宮闈, 肆行妖術。 陵寢刀劍之咀呪, 不可忍言; 大內猪狗之變, 固難殫記。 罪均應希, 惡同高成。 香伊跳踉作勢, 眩幻爲慝。 埋穢宮中, 將營淨潔寸步地; 作孽陵上, 不啻盜取一抔土。 合置常憲, 姑使自斃。 乃於六月初一日, 金悌男賜死, 五月初一日徐羊甲, 五月十六日鄭浹, 五月初四日沈友英、朴宗仁, 五月初八日許弘仁, 五月初十日柳仁發, 六月二十一日金應璧, 五月初四日沈燮, 五月十三日論鶴, 七月初九日高成, 俱凌遲處死。 六月初二日應希, 七月初十日貞伊、香伊賜死。 如李耕俊、金慶孫、金平孫、金秘、柳孝先、吳允男、德福、鶴千、(還伊)
                  [環伊]
                
              、順昌、天眞等, 或群習羿射, 或會黨謀事, 或致巫問卜, 或句管軍餉, 或募聚將士, 或以內人, 咀呪之妖、罔測之言, 無不做作, 或以稱奴, 岡陵之變, 兇逆之議, 實皆與聞。 惟彼高成一家之人, 亦參當初諸怪之謀, 謂天可欺, 固諱不言, 皆施追刑, 以洩輿憤。 徐羊甲、鄭浹、沈友英、朴宗仁、許弘仁、柳仁發、金應璧、沈燮、論鶴、高成、李耕俊、金慶孫、金平孫、金秘、柳孝先破家潴澤, 籍沒家産, 吳允男、順昌、德福、鶴千、環伊、天眞等一依法律施行。 自本月十一日昧爽以前除謀叛子孫、謀殺敺罵祖父母․父母、妻妾謀殺夫、奴婢謀殺主、謀殺人蠱毒･魘魅、關係國家綱常、贓汚･强･竊盜外, 雜犯死罪、徒流、付處、安置、充軍, 已發覺、未發覺, 已決正、未決正, 已至配所、未至配所, 咸宥除之, 敢以宥旨前事, 相告言者, 以其罪罪之, 在官者各加一資, 資窮者代加。 於戲! 赦過宥罪, 誕施竝生之仁; 棄舊就新, 共享太平之樂。【李爾瞻之辭也。 時李廷龜當製, 讓於爾瞻, 而廷龜製宗廟告詞, 有"自圖富貴, 稚弟何知" 之語, 王命改此句。】